Palaciu de La Espriella

El palaciu de La Espriella ye un conxuntu palacial que s'alluga nel pueblu de Villaḥormes, na parroquia llanisca de Ḥontoria. Foi llevantáu, a primeros del sieglu XVII (a partir de 1616), por mandáu de Domingo Llanes Espriella, que ñaciera nesi pueblu y llegó a ser, naquella dómina, inquisidor del reinu de Sicilia. Sufrió, sicasí, reformes importantes nos dos sieglos siguientes. Descripción El palaciu articúlase alredor d'un patiu central, y tien forma rectangular por culpa d'un añadíu na parte norte del conxuntu, que se completa con una capiella adosada al suroeste. Tien suétanu y dos plantes d'altor, y una fachada de piedra encalada na que destaquen la puerta principal, adintelada, y l'escudu familiar, que ta enriba d'ella. La planta baxa ye pa servicios, mentantu que la d'enriba ye la zona noble, amueblada con bonos muebles d'estilu manuelín. No que cinca a la capiella, ye de planta rectangular con nave única y brazos y cabecera recta cubierta con bóveda de crucería. Tamién cubren con esa bóveda brazos, mentantu qu'hai una bóveda d'estrella nel cruceru. Nel so frontal, franquiando la entrada, vemos una estructura con dos altures, con un arcu carpanel y, enriba d'él, un pisu qu'abre con tres balcones. Perriba de too ello hai una espadaña con dos güeyos. El conxuntu ta catalogáu, dende 1985, como bien d'interés cultural. Imáxenes Bibliografía Cobo Arias, Florencio, Cores Rambaud, Miguel, Zarracina Valcarce, Matilde, Guía básica de monumentos asturianos. Uviéu, Serviciu de publicaciones del Principáu d'Asturies, 1990. Referencies Enllaces esternos Wikimedia Commons acueye conteníu multimedia sobre Palaciu de La Espriella.